Hoolekogu koosoleku protokoll nr 3 2017/2018 õppeaastal
Hoolekogu koosolek  21.02.2017 kell 17.30 –  20.00 Kuusalu keskkooli lugemissaalis

Osalesid: Kaisa Kajo (lapsevanemate esindaja), Indrek Link (lapsevanemate esindaja), Kerli Palu (lapsevanemate esindaja), Rasmus Merivoo (lapsevanemate esindaja), Vello Sats (direktor), Aili Kontus (õppealajuhataja), Ingrit Keerma (õpetajate esindaja), Margit Vunk (õpetajate esindaja), Anu Kirsman (vallavalitsuse esindaja), Kadri Idavain (Kuusalu spordikeskuse juhataja).
Puudusid: Viljar Moorits (lapsevanemate esindaja), Carmen Tiinas (õpilaste esindaja).

1. Söögiautomaadid
Indrek Link: Esimesed neli teemat on leidnud laiemat kõlapinda ka sotsiaalmeedias. Söögiautomaatide teemat puudutavatele küsimustele vastamiseks oleme kutsunud siia Kuusalu spordikeskuse juhataja Kadri Idavainu. Paar küsimust on talle selle kohta ette saadetud. Kadri Idavain: Küsimus oli miks otsustasti söögiautomaatite kasuks. Täpsustaksin, et need ei ole päris söögiautomaadid, üks on kohvi, teine snäki- ja joogiautomaat. Spordikeskuse hoone on projekteeritud ilma kohvikuta. Ehitamise käigus tehti kohvikuvalmidus ära, kuid ruumilahendusena seda planeeritud ei olnud. Kui mina tulin siia tööle, ei olnud kohvikut. Kaks esimest kuud ei olnud, kuid vajadus selle järele tekkis kohe. Kuulutasime kohvikupidaja leidmiseks konkursi välja. Saime kasutatud inventari kohviku jaoks ja esimene rentnik ehitas ise tagaruumi välja. Ruumikitsikus spordikeskuses on väga suur ja on ainult süvenenud. Üks põhjus automaatide proovimiseks on see, et kohviku lahtiolekuajad on olnud alati tunduvalt lühemad spordikeskuse lahtiolekuaegadest. Spordikeskuse klient tahab saada alati kohvikut. Vallavalitsuse poolt oli spordikeskusele ülesanne, et suveperioodil oleksid spordikeskuses laagrid, et spordikeskus ei seisaks tühjalt. Kohvik algul toitlustas. Hiljem leidsid laagritesse tuljad Kuusalust üles soodsamad toitlustamise võimalused. Praegu ei ole probleem tellida laagrite jaoks toitlustamine mujalt. Kohviku inventar on väga viletsas seisus. Uuele kohvikupidajale ei ole meil korralikku inventari pakkuda. Viimane kohvikupidaja tõi põhjusena välja, et käive on vähenenud. Ma arvan, et see on konkurentsisituatsioonist tulenevalt. Spordikeskuse külastatavus on iseenesest kasvanud. Kohvik on pakkunud alternatiivi koolisööklale. Koolile see väga ei meeldinud, et lapsed käisid koolisöökla asemel söömas kohvikus. Tahtsin prooviperioodi automaatidele. Tahtsin näha, kas automaat rahuldab spordikeskuse kliendi hädavajadusi. Kuu on automaatidega täis. Spordikeskuse kliendi põhivajadusi automaadid rahuldavad. Ürituste ja laagrite toitlustamise ma saan alati tellida. Ma ei ole vastu kohviku konkursile, kui avalikkus soovib seda ja leidub kohvikupidaja, kes soovib ja tuleb oma ärimudeliga toime. Samas koolikohvik võiks olla koolis. Lapsed ei pea ju jooksma spordikeskuse vahet. Kerli Palu: 1. klassi lapsevanem pöördus minu ja Viljar Mooritsa poole kirjaga, et laps tuli koolist koju infovoldikuga suhkru kahjulikkusest. Samas on spordikeskusesse tekkinud värviliste snäkkide automaadid, kust laps saab osta rohkelt suhkruid ja säilitusaineid täis tooteid. Kadri Idavain: Enam-vähem sama tootevalik oli ka kohvikus. Ingrit Keerma: Mina olen ka infovoldikuid jaganud. Kui tootevalik automaatides on sama, siis ma ei saa täpselt aru, mida siin ette heidetakse. Rasmus Merivoo: Minuga on ka erinevad inimesed rääkinud. Võiks olla koht, kus lapsevanem saaks last oodata trenni ajal, võiks olla mõnus koht, kus olla. Ja võiks olla koht, kus peale trenni midagi süüa, et ei peaks minema kohe magusat ostma. Kadri Idavain: Ruumikitsikus on spordikeskuses algusest peale olnud väga suur. Riietusruumidesse on kappe juurde ostetud, duši alla ei mahu inimesed ära. Korraga on mitu trenni. Kui lapsi on koolipäevadel palju, ei ole ruumi spordikeskuse kliendile, kes tuleb ja ostab pileti. Spordikeskuse administraatorid on täitnud pikapäevarühma kasvataja rolli. Praegu ilma kohvikuta on natuke rohkem ruumi klientidele. Spordikeskus vajab samuti juurdeehitust. Mida me nüüd siis teeme, kas me kuulutame veel ühe konkursi välja kohvikupidaja leidmiseks? Indrek Link: Kuna spordikeskust puudutava teema on tõstatanud erinevad lapsevanemad, võtsime selle hoolekogus arutada. See info, et tooted on automaatides samad, mis kohvikus, ei ole ilmselt lapsevanemateni jõudnud. Kõige suurem probleem, mida mina tunnetan, on konkurents spordikeskuse kohviku ja koolisöökla vahel. Kuusalu keskuses võivad olla erinevad söögikohad, kuid laps, kes siin trenni ootab, ei lähe sinna. Kui talle on kodunt raha kaasa antud, läheb ta ja ostab endale sealt automaadist. Ingrit Keerma: Kodunt võib võileiva ka kaasa võtta. Rasmus Merivoo: Mulle tundub, et automaatidega seondub pigem elevus. Kerli Palu: Kui laps ootab trenni, oleks hea, kui tal oleks võimalus midagi enne süüa. Ingrit Keerma: Lapsevanem peaks ise ka võtma vastutuse. Kui mul on laps ja ma tean, et ta peab kuskil ootama, siis ma organiseerin talle söögi kaasa. Vello Sats: Eelmises hoolekogus oli võileivaautomaat koolis arutlusel. Võileiva hind oleks olnud 3.20-3.50. Otsustati, et laps peab vajadusel ise kodunt toidu kaasa võtma, kui on pikem päev. Lapsevanem saab siis ise kaasa panna nii tervisliku toidu, kui soovib. Kool on huvitatud, et lapsed sööksid koolis sooja toitu. Kadri Idavain: Võiks teha veel ühe katse leida kohvikupidaja, kes pakuks tervislikku toitu. Kui ta ei suuda katta spordikeskuse lahtiolekuaegasid, peaksid jääma vähemalt kaks automaati. Kerli Palu: Kommunikatsiooni peaks võib-olla läbimõeldumalt tegema. Rasmus Merivoo: Võiks teha Facebook'i hoolekogu konto. Seal saaks kommenteerida ametlikult. Reet Idavain: Me annamegi lastele võileivad kaasa. Paljudel lastel ei olegi kappe või on mitmekesi kapis. Võileib on päev otsa raamatute vahel, sest lapsel ei ole kappi. Kas kõikidele lastele jagub koolis kappe? Vello Sats: Jah, jagub. Minu teada kõik on kapis 1 või 2 kaupa. Miks ei ole kooli poole pöördutud, kui ei ole kappi? Andke need nimed, kellel ei ole kappe, ja leiame neile kapid. Anu Kirsman: Paljudes sarnastes spordikeskustes ei ole kohvikut. Samas kohvik on väga suur eelis ürituste korraldamisel. Võib-olla annab siiski spordikeskust ümber korraldada nii, et oleks seal rohkem ruumi ja mõnusam olla. Vello Sats: Nagu Kadri pakkus, võib korraldada uue konkursi kohvikupidaja leidmiseks. Alguses on kõikidel kohvikupidajatel olnud tervislikud valikud, kuid aja jooksul on need kadunud, sest nõudlust ei ole olnud. Kaisa Kajo: Kas automaatide sortimenti ei saaks tervislikumaks muuta? Kas seal peavad olema näiteks „igavesti“ säilivad saiakesed? Kadri Idavain: Need igavesti säilivad saiakesed palusin mina sinna panna, et seal oleks midagi toekamat süüa peale šokolaadide. Indrek Link: Toit kaasa on eelkõige lapse ja vanema kohustus. Võiks kooli kodulehele kirjutada automaatide kohta, et need on alternatiivid, mitte kohustus. On tore, kui spordikeskus veel proovib kohvikupidajat leida. Kadri Idavain: Teine küsimus oli, millised on spordikeskuse spordivõistluste tarbeks väljarentimise tingimused ja kord. Eraldi korda selleks ei ole. Kõike saab kokku leppida. Kodulehel on erinevad võimalused välja toodud. Kerli Palu: See küsimus oli seotud jaanuaris toimunud saalihoki meistrivõistlustega. Kui palju peaks olema ette broneerimise aeg? Kadri Idavain: Paljud võistlused on broneeritud aasta ette. Reeglina need ajad muutuvad. Graafiku, mida kasutavad administraatorid, teen 1-2 nädalat ette. Kerli Palu: Kas spordiliit võikski aasta ette planeerima hakata? Mis see viimane aeg on broneerimiseks? Kadri Idavain: Viimast piiri ei ole. Kogu aeg ajad muutuvad. Püüan olla paindlik, kui mingi aeg vabaneb, pakun seda sellele, kes oli huvitatud. Kerli Palu:  Kas nädala sees ja nädalavahetusel saali saamisel on ka erisused? Kadri Idavain: Koolitunnid on prioriteet, kuna oleme kooli spordikeskus. Aili Kontus: Tunniplaane püüame korralda nii, et 7.-8. tund ei oleks enam spordikeskuses kehalise kasvatuse tundi, kuna siis on juba trennide ajad. Kerli Palu: Äkki peaks tegema eraldi dokumendi saalide ja ruumide väljarentimise kohta, et seda oleks võimalik üles leida. Kadri Idavain: Kõik, kellel vaja on olnud, on leidnud kontakti, kuid kõik ei ole saanud soovitud aega. 

2. Ruumikitsikus – kuhu edasi
Indrek Link: Koolis oli käinud keegi arhitekt vaatamas. Kas midagi on edasi liikunud peale eelmist hoolekogu koosolekut? Rasmus Merivoo: Praegu on kõik lahtine. Mina näen seda, et hoolekogu võiks väga konkreetselt oma seisukohad välja öelda. Vello Sats: Mina helistasin arhitektile Maarja Nummertile, kes siin käis. Ta on palju koole projekteerinud. 5.02.18 tuli ta meie kooli. Ütles, et see pole tänapäevane õpikeskkond. Küsisime, mida annaks teha, et olemasolevat kooli muuta kaasaegseks õpikeskkonnaks. 16.02.18 käisime Tõnu Ammussaarega tema büroos. Tal oli kolm erinevat varianti, mida võiks teha. Mind ei ole vallavalitsusse ega mujale arutelule kutsutud. Täna rääkisin vallavanemaga. Ta ütles, et peame millalgi kokku saama ja arutama, kuidas edasi minna. Mina olen iga kell valmis olnud arutama. Vallavanem ütles, et aprilli lõpuks peaks olema otsus valmis, mis saab edasi. Indrek Link: Kas aprillis peaks olema pikema perspektiivi arutelu? Vello Sats: Jah, see on pikema perspektiivi arutelu. Kerli Palu: Kas lühem perspektiiv on siis juba otsustatud? Vello Sats: Lühema perspektiivi osas me ei tea midagi veel. Variante on palju. Indrek Link: Millal te hakkate esimesse klassi avaldusi vastu võtma? Vello Sats: 1.03.2018. Rasmus Merivoo: Kui üldsus survestab, siis midagi juhtub. Võiks teha filmi, et näha millised on ruumitingimused koolis, Jussikese lasteaias, et need oleks silmade ees kõigil, et inimesed teaksid, kuidas olukord päriselt on. Vello Sats: Mina ei ole ühegi filmi vastu, mis on kasulik ja vajalik. Indrek Link: Kes on selle filmi sihtgrupp? Mul ei ole iseenesest midagi sellise jäädvustamise vastu. Küsimus on praegu 01.09.18. Rasmus Merivoo: Tuleb massiga survestada, et keegi sellega tegelema hakkaks. Reet Idavain: Kuidas koolis käinud arhitekt nägi, kui palju peaks siin koolis õpilasi käima, et oleks piisavalt ruumi. Vello Sats: Õpilaste arvust juttu ei olnud. Ta pakkus välja visioonid, kuidas olemasolevat pinda paremini kasutada. Hiljem saab teda kaasata koolimaja renoveerimisel või laiendamisel. Kerli Palu: Projekteerimine peaks ju ka läbi riigihanke käima. Vello Sats: Käibki. See ei ole projekteerimine, see on visioon. Kerli Palu: Kas siis eksperthinnangu küsimine? Vello Sats: Jah, eksperthinnangu küsimine. Indrek Link: Koolipidaja on vald. Kas Haridus- ja teadusministeeriumilt ei ole võimalik abi saada, kui vald ei suuda asja korda ajada? Anu Kirsman: Ei ole halb mõte teha ühine kiri volikokku ja vallavalitsusse korraga. Rasmus Merivoo: Järgmine volikogu on 28.02.18. Kas me jõuaksime kirjutada selle kirja nii, et see seal võetaks arutlusele? Anu Kirsman: Volikogu päevakord saadetakse välja 7 päeva enne.  Vello Sats: Vallavalitsuse ja volikogu tasandil on vaja arutada. Olen kooli poolt saatnud juba mitmeid kirju. Olen juba pikemat aega stressis selle teema pärast. Tegin lisaeelarvesse taotluse kahe klassi mööbli jaoks, kuna mööblit on vaja olenemata sellest, kuhu need klassid tulevad. Kerli Palu: Kas kõiki võimalikke valikuid peale Jussikese lasteaia ja konteinerite on üldse kaalutud? Näiteks seda, et keskkooli osa võiks ajutiselt mujale kolida. Anu Kirsman: Õpetajad on ühed ja samad, kuidas nad liiguksid kahe koha vahel? Indrek Link: Kuidas me edasi läheme? Teeme kirja? Filmi? Kas me kutsume järgmisse hoolekogusse kellegi endale külla jälle? Rasmus Merivoo: Eelmises hoolekogus käisid inimesed rääkimas, sellest ei olnud mingit kasu. Me ei saa loota selle peale. Reet Idavain: Sügisel kooli mineva lapse vanemana ei ole mul aimugi sellisest probleemist, et kool ei tea, kui palju tal lapsi kooli tuleb. Anu Kirsman: Meie ettepanek peaks olema, et lühiajaline otsus tuleks võimalikult kiiresti. Kerli Palu: Kas esimese septembri otsuse jaoks on vaja volikogu otsust? Vello Sats: See ei pea olema volikogu otsus, kuhu esimesed klassid tulevad. Mina ootan otsust, kas head või halba. Anu Kirsman: Jääme selle juurde, et kirjutame kirja. Lühiajaline perspektiiv tahab konkreetsust kiiremini. Sellised teemad on tavaliselt ka komisjonidest läbi käinud. See võiks haridus- ja sotsiaalkomisjonist läbi käia. Kerli Palu: Hariduskomisjoni Kuusalu vallal enam ei ole. Rasmus Merivoo: Kooli seisukoht peaks olema selgemalt väljas avalikult. Vello Sats: Kooli seisukoht oli eelmises protokollis kirjas. Rasmus Merivoo: See peab olema avalik. Protokolli ei loe mitte keegi. Kõik loevad Facebook'i. Ingrit Keerma: Meil on ka kohalik leht Sõnumitooja. Indrek Link: Teeme kirja vallavalitsusele ja volikogule ning komisjonidele. Kui Rasmus veab, võib filmi teha. Kas me peaksime märtsis vallast kellegi kutsuma? Anu Kirsman: Võiks ikka kutsuda. Vello Sats: Mina tahan otsust, ükskõik milline see siis on.

3. Hoolekogu otsuste ja tegevuse kuvamine
Rasmus Merivoo: Teen Facebook'i konto Kuusalu keskkooli hoolekogule. Seal saaksime kõik kirjutada. Anu Kirsman: Kes sinna vastuseid kirjutab, kelle arvamus see on? Kerli Palu: Me peame siis kõik vastused eelnevalt läbi arutama. Igaühel meist on ka oma arvamus. Indrek Link: kas me saame ka kooli Facebook'i lehte kasutada, et hoolekogu tegevust kasutada? Vello Sats: Loomulikult. Indrek Link: Teeme siis Facebook'i konto ja edastame info ka kooli Facebook'i lehele. Rasmus Merivoo: Teen siis konto ja edastan teile paroolid meililisti ja annan teada, kui seal mingi arutelu toimub.

4. Hoolekogu tööplaan
Vello Sats: Teatud teemasid peab hoolekogu arutama. Sel õppeaastal on koolis õppekava läbivaatamine ja muudatuste tegemine. Muudatused õppekavas peaksid ka hoolekogust läbi käima. Selle õppeaasta lõpus me saame muudatused valmis. Arvatavasti septembris saame neid tutvustada. Teine teema on sisehindamine, mis koolis praegu käib. Sellega tegelevad aktiivselt ainekomisjonid ja juhtkond. Sisehindamise korrale peab andma arvamuse hoolekogu. Vastuvõtukorda on samuti plaan üle vaadata ja täiendada. Hoolekogu annab ka selle kohta oma arvamuse. Need teemad peaks päevakorda võtma aasta jooksul. Indrek Link: Panin need kirja.

5.Turvavööd koolibussides
Indrek Link: Mulle ja Kaisale kirjutas tähelepanelik lapsevanem, et lapsed ei kinnita koolibussides turvavöid. Sel teemal olid postitused kooli kodulehel, Facebook'is ja e-koolis ning neile sai lisatud videoklipp, mis võib juhtuda, kui bussis turvavööd ei kasuta. Peale seda kirjutas Facebook'is lapsevanem, et kuidas saab sellest kinni pidada, kui bussides ei ole turvavöid. Me teadsime seda ka eelnevalt, et osades bussides ei ole turvavöösid. Kaisa Kajo: Kontrollisime ühel päeval piirkonna- ja noorsoopolitseinikega kooli juurest väljuvates bussides turvavööde kinnitamist. Kuna tegime seda kooli juures ja kõigile nähtavalt, olid kontrollimise hetkel kõikidel turvavööd kinni. Kollases Härmakosu bussis ja sinises Hirvli ja Kolga poole sõitvas bussis on turvavööd ainult esimesel istmereal ja tagumisel keskmisel istmel. Valges Iveco Daily bussis olid tagumises istmereas paaril lapsel vööd lahti, sest need käisid väga raskelt. Bussijuht aitas neil vööd kinni panna. Eelmisel nädalal käisin koolis loengut pidamas muul teemal ja enne tunni lõppu rääkisin ka bussides turvavööde kasutamise vajadusest. Seitsmenda klassi õpilased rääkisid mulle, et valges Ivecos ei pane mitte keegi mitte kunagi turvavöid kinni, kuna need käivad väga raskelt. Peale seda käisin samas Iveco bussis ise veendumas, kui raskelt seal turvavööd käivad. Tagumisel istmereal käisid tõesti väga raskelt, eespool kergemini. Kui meie kontrollisime viimati, ei olnud bussides ühtegi seisjat, kuid eelmise aasta hoolekogus rääkis Tõnu Ammussaar, et Valkla bussis ei jätku kõigile kohti ja osad lapsed peavad seisma püsti. Kui see nii on, siis on see väga halb lahendus, et me nõuame istujatelt turvavööde kinnitamist, aga kõrval vahekäigus seisavad teised lapsed püsti. Anu Kirsman: Olen kuulnud, et Tõnu Ammussaarel on olnud suuri raskusi, et vedajaid üldse leida koolibussiliinidele. Minu teada see hange alles oli sel sügisel. Ma olen loomulikult seda meelt, et kõik bussid peaksid olema turvavöödega. Aga mis saab siis, kui me ei leiagi ühtegi vedajat? Kaisa Kajo: Tänasel päeval peaks turvavöö bussis olema elementaarne. Rasmus Merivoo: Kellel turvavöödega bussi ei ole, ei tohiks üldse konkursist osa võtta. Vello Sats: Tõnu Ammussaarega ma olen vestelnud sel teemal. Kõikidel konkursil osalenud bussiveoettevõtetel on olemas liiniluba. Kui bussis ei ole turvavöid tehase poolt ette nähtud, siis ise ei tohi neid paigaldada. Tõnu Ammussaar ütles ka, et kui on suurem surve, tuleb asi üle vaadata, rohkem maksta ja edaspidi valida vaid turvavöödega bussid. Ma ei saa sellest üldse aru, et osad lapsed seisavad ja neil ei ole mingit turvalisust. Kaisa Kajo: Liiklusseaduses on säte, et seisvate laste juhuvedu on keelatud. See tähendab, et ekskursioonile, teatrisse, võistlustele sõites ei tohi lapsed seista, kuid liiniveol, sh koolibussides on seisvate laste vedu lubatud. Anu Kirsman: Valkla bussis tekib hommikuti mõnikord Valklast koolini olukord, et osad lapsed peavad seisma. Kaisa Kajo: Kui bussi registreerimistunnistusel on kirjas seisukohad, võib seal märgitud arv seisjaid olla. Bussis on sel juhul tehtud kohad, kust seisjad saavad kinni hoida. Kiirusepiirang on siis bussil 60 km/h. Indrek Link: Kui koolil on ekskursioon, kes siis bussi tellib? Vello Sats: Klassijuhataja,  õpetaja või sekretär. Seisma me siis kindlasti kedagi ei pane. Margit Vunk: Kui sõidame kuskile, siis bussijuht palub alati turvavööd kinni panna ja kõik panevad. Olen aga näinud, kui koolibussis juht ütleb, et turvavööd tuleb kinni panna, lapsed panevad kinni ja peale sõitma hakkamist teeb laps vöö uuesti lahti. Kaisa Kajo: Politsei võib koolibusse pisteliselt kontrollida, aga bussis istujad jõuavad oma turvavöö politseid nähes alati enne kinni panna. Kerli Palu: Me saame teha seda, et kirjutada valda, et järgmisel riigihankel ei tohiks osaleda ilma turvavöödeta bussid. Indrek Link: Facebook'is oli juttu ühest konkreetsest Aegviidu reisist bussiga. Anu Kirsman: See oli Kiiu lasteaed, kes seal käis. Nad ei olnud oludega kursis ja ei kujutanud ette, et tellivad ilma turvavöödeta bussi. Tellisid Alukvik OÜ ilma turvavöödeta bussi. Vello Sats: See on ka kodune kasvatus, et laps teeb turvavöö peale sõitma hakkamist lahti. Siis, kui te kontrollisite, panid paljud ka kindlasti hirmust politsei ees turvavöö kinni. Kes siis trahvi saab, kui lapsel vöö lahti on? Kaisa Kajo: Kes on 14-aastane ja vanem, sellele saab trahvi määrata. Politsei tööpraktika on pigem selline, et kui on alaealisel sõitjal turvavöö lahti, saab karistada juht, kui on täisealisel sõitjal turvavöö lahti, saab karistada see sõitja ise. Ingrit Keerma: Niipalju, kui mina olen bussidega sõitnud, võin öelda, et on väga hoolsad bussijuhid, kes turvavöö kinnitamist nõuavad, ja lapsed ka panevad turvavööd peale. Kaisa Kajo: See väike osa, kes ei taha turvavööd kinnitada jääb alati. Tähtis on minu meelest see, et turvavööd, mida kinnitada, oleksid olemas. Indrek Link: Me peame siis kaasa aitama sellele, et need võimalused olemas oleksid. Kerli Palu: Bussijuhid on tegelikult väga tublid ja hoolivad. Oli juhtum, kui laps jäi bussis magama hommikul ja sõitis Kuusalu  lasteaia juurde ning bussijuht võttis ta oma auto peale ja viis ise kooli. Kaisa Kajo: Mina võin ka ühe näite tuua, kui Härmakosu bussijuht saatis tuisuse ilmaga esimese klassi lapse käekõrval üle maantee. Anu Kirsman: Mina olen ka kuulnud lugusid, kui bussijuhid helistavad vanematele ja ei taha lapsi tuisuga tee ääres maha panna ning muretsevad, kui mõni laps vales peatuses maha läheb.

6. Edasised teemad, mida on vaja arutada
Indrek Link: Direktor juba tõi eelnevalt mitu punkti välja. Kas on veel midagi, mida peaks arutama? Kerli Palu: Minul on üks teema. Kooliolümpiale on vaja lapsevanemaid õhtusele peole turvajateks. Peaks olema vähemalt viis lapsevanemat. Kas sa, Kaisa, võtaksid selle korraldamise enda peale? Mina võtan selle, et lapsevanemaid on vaja kohtunikeks. Kaisa Kajo: Olen nõus. Kerli Palu: Kes seda otsustab, kui pikaks ajaks hoolekogu valitakse? Anu Kirsman: Volikogu. Aga seda võib siin arutada ikka. Vello Sats: Hoolekogu valimise korra võiks üle vaadata. Mina leian ka, et kaks aastat on liiga lühike aeg. Indrek Link: Kirjutan siis kirja põhja ära ja liigutame seda hoolekogu listis. 

Järgmine hoolekogu koosolek 27.03.2018 kell 17.30.

	

	


